Tre dage i træk med temperaturer, der gennemsnitligt kommer over 25 grader. Det er definitionen på en varmebølge i Danmark, og sådan en er netop nu ved at rulle ind over landet. Så, lad blot grillen stå fremme og sommertøjet ligge øverst i kommodeskuffen. Resten af ugen og sandsynligvis et godt stykke ind i næste uge har vi nemlig regulært sommervejr i vente over Danmark. Onsdag fik vi med temperaturer op til 26,2 grader i København årets 10. sommerdag, men der er mange flere på vej. Højtryk fortsætter med at give sol og varme Årsagen er et standhaftigt højtryk over Skandinavien, som fortsætter med at sende tør og varm luft ind over landet fra øst, mens lavtryk med varmt vejr, men også med talrige tordenbyger, huserer over Mellemeuropa. Vejrkortene herunder viser, hvor varmt det forventes at blive over Danmark resten af ugen. Generelt kommer temperaturerne hver dag op mellem 22 og 27 grader, men det vil som oftest blive en smule køligere ved østvendte kyster - ikke mindst ved Østersøen. Vi kan få landsdækkende varmebølge I Danmark kalder vi det en varmebølge, hvis gennemsnittet af de højeste temperaturer over en periode på minimum tre dage overstiger 25 grader. Det er der en stor mulighed for vil ske mange steder i landet, og hvis det sker i over halvdelen af Danmark, er varmebølgen landsdækkende. Lokalt har vi allerede tidligere i maj haft en usædvanlig tidlig varmebølge, men i denne uge kan varmebølgen brede sig til store dele af landet. Tørken tager nu hårdere fat Samtidig fortsætter det knastørre solskinsvejr. Maj har indtil videre kun budt på 11 millimeter regn på landsplan. Til sammenligning får vi normalt 48 millimeter regn på en hel maj. De fleste steder i landet har det ikke regnet siden uvejret Kristi himmelfartsdag den 10. maj, men enkelte steder skal man helt tilbage til den 3. maj, før man sidste gang blot så skyggen af en regndråbe. I Harlev lige vest for Aarhus er der kun faldet 2,0 millimeter regn i maj indtil videre, og det er dermed landets tørreste by. Maj 2018 er ekstrem Maj har i flere omgange budt på regulært sommervejr, og måneden er på vej til at blive den varmeste maj nogensinde målt i Danmark og en af de solrigeste måneder overhovedet registreret. Samtidig har vi ifølge TV 2 VEJRETs oplysninger aldrig før haft så mange sommerdage på dette tidspunkt af året, som vi har haft indtil nu. Vejret, som vi har oplevet i årets femte måned, har dermed på flere punkter været ekstremt. Varmebølgen ventes at fortsætte en lille uges tid, inden det midt i næste uge måske bliver en anelse køligere med mulighed for tiltrængte regn- eller tordenbyger.

Opsummering:
Vejret, som vi har oplevet i maj i år, har allerede på flere punkter været ekstremt.